कौआ कोवीडी परिवार का पक्षी है। यह भारत, पाकिस्तान, श्रीलंका, बांग्लादेश, बर्मा आदि देशों के साथ ही विश्व के अनेक देशों में पाया जाता है। भारत में इसकी आठ प्रजातियाँ देखने को मिलती हैं, जिनमें पहाड़ी कौआ, जंगली कौआ तथा घरेलू कौआ प्रमुख हैं। पहाड़ी कौआ आकार में सबसे छोटा होता है। इसकी लम्बाई लगभग 10 इंच होती है तथा शरीर का रंग चमकीला काला होता है। पहाड़ी कौए के गले में भूरे रंग की एक पट्टी होती है, जिसकी सहायता से इसे सरलता से पहचाना जा सकता है। यह एशिया के पश्चिमी पहाड़ी भागों में पाया जाता है। सर्दियों में पहाड़ी कौओं के झुंड जम्मू, पंजाब तथा हरियाणा के अनेक भागों में देखे जा सकते हैं। इसकी आवाज़ बड़ी मधुर होती है, अत: लोग इसे पालते भी हैं। यूनिवर्सिटी डेस्क एनसाइक्लोपीडिया के अनुसार पहाड़ी कौआ बुद्धिमान पक्षी है तथा प्रशिक्षण देने से यह मनुष्य की आवाज़ की नकल भी कर सकता है।